Na temelju članka 6. stavka 2. i članka 11. stavka 5. Zakona o zdravstvenoj zaštiti („Narodne novine“ broj 100/18., 125/19., 147/20., 119/22., 156/22., 33/23. i 36/24.) i članka 40. Statuta Grada Koprivnice („Glasnik Grada Koprivnice“ broj 4/09., 1/12., 1/13., 3/13. – pročišćeni tekst, 1/18., 2/20. i 1/21.), Gradsko vijeće Grada Koprivnice na \_\_. sjednici održanoj \_\_\_\_\_\_ godine, donijelo je

**PROGRAM**

**o II. izmjenama i dopunama Programa javnih potreba u socijalnoj**

**skrbi i zdravstvu Grada Koprivnice za 2024. godinu**

**Članak 1.**

U Programu javnih potreba u socijalnoj skrbi i zdravstvu Grada Koprivnice za 2024. godinu („Glasnik Grada Koprivnice“ broj 7/23, 6/24), u članku 1. točki I. PROGRAM SOCIJALNE SKRBI GRADA KOPRIVNICE, u prvom pasusu iza broja Glasnika „6/23“ dodaje se broj „6/24“ te se iza broja Narodnih novina „71/23“ dodaje broj „156/23“.

U trećem pasusu riječi „Centrom za socijalnu skrb Koprivnica“ zamjenjuju se riječima „Hrvatskim zavodom za socijalni rad, Područnim uredom Koprivnica“.

U četvrtom pasusu, brojka „671.279,00“ zamjenjuje se brojkom „715.402,00“.

**Članak 2.**

U članku 1. točki I. PROGRAM SOCIJALNE SKRBI GRADA KOPRIVNICE, podtočka 4. Pomoć za podmirenje troškova djeteta za pohađanje dječjeg vrtića i boravka kod dadilja mijenja se i glasi:

„Troškove predškolskog odgoja i obrazovanja za djecu rane i predškolske dobi, odnosno pohađanja dječjeg vrtića koji je u sustavu mreže dječjih vrtića na području Grada Koprivnice, Grad Koprivnica sufinancira za djecu koja ispunjavaju uvjete propisane Odlukom o socijalnoj zaštititi građana Grada Koprivnice, u visini 50% i 100% iznosa troškova roditelja. Pomoć u visini 100% troškova, a najviše do 120,00 EUR mjesečno, mogu ostvariti djeca iz obitelji korisnika prava na zajamčenu minimalnu naknadu i djeca iz obitelji skromnih prihoda. Pomoć u visini 50% troškova, a najviše do 60,00 EUR mjesečno, mogu ostvariti djeca iz kućanstava koja ispunjavaju određen cenzus uvjeta prihoda propisanih Odlukom o socijalnoj zaštiti.

Grad Koprivnica sufinancira troškove participacije roditelja za korištenje usluge dadilje za čuvanje, brige i skrb o djeci radne i predškolske dobi, a koje su upisane u registar osoba koje obavljaju djelatnost dadilje na području Grada Koprivnice. Pomoć u iznosu do 120,00 EUR mjesečno, mogu ostvariti djeca iz obitelji korisnika prava na zajamčenu minimalnu naknadu, djeca iz obitelji skromnih prihoda i treće i svako sljedeće dijete iz obitelji iz koje je troje ili više djece u redovnom odgojno-obrazovnom sustavu ili koristi usluge dadilje. Pomoć u iznosu do 60,00 EUR mjesečno, mogu ostvariti djeca iz kućanstava koja ispunjavaju određen cenzus uvjeta prihoda, drugo dijete iz obitelji iz koje dvoje djece pohađa dječji vrtić ili koristi usluge dadilje i djeca smještena u udomiteljsku obitelj.

Grad Koprivnica financira i troškove polaženja poludnevnog ili dnevnog odgojno-obrazovno-rehabilitacijskog programa za djecu predškolske dobi s teškoćama u razvoju, u specijaliziranim ustanovama, u visini 100% troškova, ukoliko se odgovarajuće stručne usluge ne mogu pružiti u okviru redovnog odgojno-obrazovnog programa za djecu predškolske dobi s teškoćama u razvoju na području Grada Koprivnice.“

**Članak 3.**

U članku 1. točki I. PROGRAM SOCIJALNE SKRBI GRADA KOPRIVNICE, podtočki 6., stavku 2., riječi „Centar za socijalnu skrb Koprivnica“ zamjenjuju se riječima „Hrvatski zavod za socijalni rad, Područni ured Koprivnica“.

**Članak 4.**

U članku 1. točki II. ZDRAVSTVO, u uvodu u prvom pasusu, iza točke dodaje se nova rečenica koja glasi „Kao demografska mjera odobrava se sufinanciranje troškova medicinski pomognute oplodnje, a u svrhu poboljšanja primarne zdravstvene zaštite djece sufinanciraju se troškovi stanovanja i zapošljavanja pedijatra.“

U četvrtom pasusu, brojka „41.351,00“ zamjenjuje se brojkom „24.365,00“.

**Članak 5.**

U članku 1. točki II. ZDRAVSTVO, podtočki 1., iza drugog podstavka dodaje se novi podstavak koji glasi:

„Odlukom o sufinanciranju troškova medicinski pomognute oplodnje Grad Koprivnica sufinancira troškove usluge provedenog postupka medicinski pomognute oplodnje, troškove liječničkih pregleda od strane specijalista ginekologije, propisane lijekove te druge troškove vezane uz provedbu postupka. Grad Koprivnica sufinancira 50% troškova tijekom jedne kalendarske godine, za najviše dva pokušaja, a najviše do 4.000,00 EUR, pod uvjetom da se postupak ne provodi na teret Hrvatskog zavoda za zdravstveno osiguranje.

**Članak 6.**

U članku 1., točki II. ZDRAVSTVO, iza podtočke 4. dodaje se:

„**5. Donacije zdravstvenim ustanovama**

**Aktivnost: A301604**

Ovaj program odnosi se na doniranje sredstava za nabavu neophodnih medicinskih dijagnostičkih i terapeutskih uređaja u svrhu omogućavanja dostupnosti medicinskih usluga i poboljšanja zdravstvene zaštite građana.“

**Članak 7.**

Ovaj Program o II. izmjenama i dopunama Programa javnih potreba u socijalnoj skrbi i zdravstvu Grada Koprivnice za 2024. godinu stupa na snagu prvoga dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 400-01/23-01/0004

URBROJ:

Koprivnica,

PREDSJEDNIK:

Ivan Pal, prof.

**OBRAZLOŽENJE**

1. **Zakonska osnova**

Pravna osnova za donošenje Programa o II. izmjenama i dopunama Programa javnih potreba u socijalnoj skrbi i zdravstvu Grada Koprivnice za 2024. godinu (u daljnjem tekstu: Program) sadržana je u članku 6. stavku 2. i članku 11. stavku 5. Zakona o zdravstvenoj zaštiti („Narodne novine“ broj: 100/18, 125/19, 147/20, 119/22, 156/22, 33/23 i 36/24) kojima je propisano da jedinice lokalne samouprave u skladu s utvrđenim pravima i obvezama osiguravaju uvjete za zaštitu, očuvanje i poboljšanje zdravlja stanovništva, organiziraju i osiguravaju ostvarivanje zdravstvene zaštite na svom području te da mogu osigurati sredstva za zdravstvenu zaštitu stanovnika na svom području iznad standarda utvrđenih obveznim zdravstvenim osiguranjem. Člankom 40. Statuta Grada Koprivnice (“Glasnik Grada Koprivnice" broj 4/09, 1/12, 1/13 i 3/13 – pročišćeni tekst, 1/18, 2/20 i 1/21) propisano je da Gradsko vijeće donosi Odluke i druge opće akte kojima se uređuju pitanja iz samoupravnog djelokruga Grada Koprivnice.

1. **Ocjena stanja i osnovna pitanja koja se uređuju pojedinim aktima i objašnjenje pojedinih odredbi**

Ovim Programom osigurava se i ostvaruje pomoć za podmirenje osnovnih životnih potreba socijalno ugroženih i drugih osoba koje one same ili uz pomoć članova obitelji ne mogu zadovoljiti zbog nepovoljnih osobnih, gospodarskih, socijalnih i drugih okolnosti. Sredstva koja Grad Koprivnica osigurava za ostvarivanje pomoći i pružanja socijalnih i zdravstvenih usluga većeg su standarda od onog utvrđenog pozitivnim zakonskim propisima iz područja zdravstva i socijalne skrbi, stoga se ovim Programom osim zadovoljenja osnovnih životnih potreba najugroženijih građana Grada Koprivnice direktno utječe i na poboljšanje njihove kvalitete života.

Člankom 1. ovog Programa dodaje se novi broj Glasnika Grada Koprivnice kojim je na snagu stupila nova Odluka o socijalnoj zaštiti građana Grada Koprivnice i novi broj Narodnih novina vezan uz izmjenu Zakona o socijalnoj skrbi te se mijenja iznos sredstava planiranih u Proračunu Grada Koprivnice namijenjen za socijalnu skrb na način da se iznos od 671.279,00 EUR povećava na iznos od 715.402,00 EUR, a sukladno stvarnim potrebama za provođenje programa i aktivnosti u području socijalne skrbi.

U Programu se pojam „Centar za socijalnu skrb Koprivnica“ zamijenio pojmom „Hrvatski zavod za socijalni rad, Područni ured Koprivnica“.

Člankom 2. mijenja se opis aktivnosti Pomoć za podmirenje troškova djeteta za pohađanje dječjeg vrtića i boravka kod dadilja, u skladu s novom Odlukom o socijalnoj zaštiti.

Člankom 4. mijenja iznos sredstava planiranih u Proračunu Grada Koprivnice namijenjen za zdravstvo na način da se iznos od 41.351,00 EUR smanjuje na iznos od 24.365,00 EUR, a sukladno stvarnim potrebama za provođenje programa i aktivnosti u području zdravstva.

Člankom 5. dodaje se opis sufinanciranja troškova medicinski pomognute oplodnje, sukladno novoj Odluci o socijalnoj zaštiti.

Člankom 6. dodaje se nova aktivnost A301604 Donacije zdravstvenim ustanovama.

Članak 7. propisuje gdje će ovaj Program biti objavljen i kada će stupiti na snagu.

1. **Potrebna sredstva za provedbu akta**

Sredstva za provedbu ovog Programa planirana su u II. Izmjenama i dopunama Proračuna Grada Koprivnice za 2024. godinu u ukupnom iznosu od 739.767,00 EUR i to kako slijedi:

|  |  |  |
| --- | --- | --- |
| **PROGRAM** | **SOCIJALNI PROGRAM** | **715.402,00** |
| A301535 | Pomoć za podmirenje troškova djeteta za pohađanje DV „Tratinčica“ | 177.260,00 |
| A301536 | Naknada za troškove stanovanja | 140.700,00 |
| A301521 | Pomoć za ogrjev | 19.942,00 |
| A301606 | Pravo na podmirenje troškova pomoći u prehrani | 129.600,00 |
| A301509 | Pružanje usluge i podmirenje troškova usluge pomoći i njege u kući | 26.550,00 |
| A301512 | Pomoć za podmirenje troškova djeteta za pohađ. dj. vrtića i boravka kod dadilja | 98.500,00 |
| A301529 | Novčana potpora za pohađanje srednje škole | 17.000,00 |
| A301533 | Sufinanciranje pogrebnih troškova | 9.400,00 |
| A301531 | Rad za opće dobro | 256,00 |
| A301532 | Jednokratne pomoći po zaključku gradonačelnika | 96.194,00 |
| **PROGRAM** | **ZDRAVSTVO** | **24.365,00** |
| A301603 | Sufinanciranje troškova liječenja | 1.690,00 |
| A301604 | Donacije zdravstvenim ustanovama | 500,00 |
| A301605 | Podrška obiteljima djece s teškoćama u razvoju | 15.500,00 |
| A301608 | Preventivni programi | 2.400,00 |
| A301609 | Liječnici specijalisti | 4.275,00 |
| **UKUPNO:** | | **739.767,00** |

Slijedom navedenog, predlaže se Gradskom vijeću Grada Koprivnice donošenje Programa o II. izmjenama i dopunama Programa javnih potreba u socijalnoj skrbi i zdravstvu Grada Koprivnice za 2024. godinu.

|  |  |  |
| --- | --- | --- |
| Nositelj izrade: |  | Predlagatelj akta: |
| Upravni odjel za društvene djelatnosti |  |  |
| PROČELNICA: |  | GRADONAČELNIK: |
| Ana Mlinarić, dipl. soc. rad. |  | Mišel Jakšić, dipl. oec. |